《感兴二十七首 其十六》
宋代·方一夔

天阳居盛夏，生长无时休。荧惑欲何诣，渴奔极炎洲。

老龙恐枯死，深潜閟阴幽。攒峰拥凝碧，玉鉴开寒眸。

神灵护氓俗，盘盂置鳛鳅。雷公持玉斧，天女挟行辀。

行雨岂不苦，亸懒化痴牛。煌煌飞电光，上下穷其搜。

嗟龙独何避，自愧乏世求。变化付雏众，毕命归寒湫。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。